Benčík, Ján, poslanec NR SR (2021-03-30):
Ďakujem za slovo, pán predsedajúci. Pán minister, dámy, páni, témou tejto rozpravy je jedna z najväčších petícií v dejinách Slovenskej republiky. Jej téma sa týka každého obyvateľa nielen Slovenska, ale prakticky celej Zeme, a preto je detinské sa tu hádať a handrkovať o tom, či ju podpísalo 80, 100 alebo 128-tisíc ľudí, to predovšetkým. Keďže sa táto problematika týka naozaj každého, je rovnako detinské, aby sme tuná jedných označovali za nejakých ekoteroristov, ekobláznov, aby sme o Grete Thunberg hovorili ako o nejakej bláznivej osobe, ale rovnako dôležité je aj to, čo tu síce teraz nezaznelo, ale niekde to zaznieva, aby sme ľudí, ktorí na to pozerajú z ekonomického hľadiska ako priateľ Rado Kazda, aby sme týchto označovali za nejakých necitlivých vydriduchov, ktorým nezáleží na ničom inom, len na doláre či eure a život ľudí a planéty im je ľahostajný. Vážení priatelia, asi nikto nepochybuje, že klimatická kríza je realitou. A nikto nespochybňuje ani to, že na jej existencii má veľký problém ľudstvo a jeho činnosť, či ide o priemysel a jeho emisie, naďalej spaľovanie fosílnych pliav... fosílnych palív, extenzívne poľnohospodárstvo či vyrubovanie lesov a pralesov. Pred očami nám miznú veľké plochy amazonského pralesa, pralesy v Afrike či v juhovýchodnej Ázii, v dôsledku otepľovania sa roztápajú ľadovce v Arktíde, Grónsku, čo vo vysokých pohoriach, v dôsledku čoho stúpa hladiny morí a v dohľadnej dobe sa môže stať, že ostrovné štáty ležiace na koralových atoloch zmiznú pod vodou, rovnako pobrežné časti konting... kontin... viacerých kontinentov, v Ázii napríklad Bangladéš, Holandsko, pretože v súčasnosti 40 % svetovej populácie žije vo vzdialenosti do 100 km od pobrežia a podľa odhadov vyše 200 mil. ľudí žije na pobreží do výšky len 5 m nad morom. Realitou je vysychanie rozsiahlych oblastí a rozširovanie púští, čo naozaj môže viesť k tomu, že sa dajú do pohybu nie desiatky tisíc ani státisíce, ale stámilióny až miliarda ľudí, klimatických migrantov, čo teda naozaj môže spôsobiť veľmi vážne problémy na celom svete, samozrejme. Pohľad na miznúci prales v Amazónii pre nás môže byť nejaký taký trochu vzdialený, akurát nás sa akože netýka, aj keď sú to pľúca, alebo aj mne sa zdá to povedať, ale aj my na Slovensku predsa vídame, aj nám nie je cudzí pohľad na holoruby na svahoch a vieme, čo to spôsobuje. Klimatická kríza je tu a ohrozuje naozaj celé ekosystémy, nielen ľudstvo, ale aj všetky organizmy a živočíchy a rastliny na celej zemi. Aj naša malá krajina čelí čoraz väčším suchám, horúčavám, nedostatku zrážok, záplavám, silnejším búrkam a podobne. Je najvyšší čas konať, aby naši potomkovia o 50 až 100 rokov mohli na nás pozerať ako na ľudí, ktorí si uvedomili všetky hrozby a začali konať. Postavme sa preto k tejto petícii čelom, vyhlásme stav klimatickej núdze a naštartujme proces, na ktorého konci bude zelenšie, zdravšie a bezpečnejšie Slovensko. Hoci nie sme počtom veľkým národom, môžeme sa jasne prihlásiť k veľkej a dôležitej zmene. Podľa mňa tá Zem nás potrebuje tu a teraz. Aj v mene mojich synov v vnukov prosím, počúvajme jej hlas. A teraz, ak dovolíte, ešte by som chcel v krátkosti prečítať výzvu, poslal mi ju človek, ktorého si veľmi vážim, pán RNDr. Mikuláš Huba a je pod ňou podpísaná jedna aj Liliana Rástocká za Slovenskú klimatickú iniciatívu, ktorá kandidovala za stranu ZA ĽUDÍ. Vážená pani poslankyňa, vážený pán poslanec, tento týždeň máte prerokovať a následne hlasovať o uznesení, ktoré je rekciou na petíciu Klíma ťa potrebuje. Radi by sme vám pripomenuli, že vyše 127-tisíc ľudí ju v rekordnom čase podpísalo, pretože chápu naliehavosť problému klimatickej zmeny. Obávajú sa aj dôsledkov a očakávajú, že aj slovenskí politici budú čo najadresnejšie a bezpodmienečne túto krízu riešiť. Namiesto toho však už mesiace sleduje boj o to, či vôbec Národná rada petíciu prerokuje. Na marcovej schôdzi Národnej rady sme počuli hlasy, ktoré skôr vyznievajú, že prerokovanie tejto petície je akýmsi benevolentným ústupkom, a nie snahou politikov riešiť jeden z najzávažnejších problémov, ktorému dnes čelíme. Slovenky a Slováci si uvedomujú závažnosť klimatickej zmeny a požadujú jej riešenie. Požiadavky petície zneli jasne. A je veľmi znepokojivé, že v súčasnom uznesení nie sú dostatočne odrazené. Navyše o jeho znenie zjavne neustále prebiehajú vyjednávania, ktorých výsledkom je formálna deklarácia. Desiatky rokov popierania klimatickej vedy, málo ambicióznych politík, ústupkov znečisťovateľom a nedostatočných krokov nás dovedie do dnešnej situácie, ktorá je viac ako kritická. Práve pre tieto náročné časy dokazujú, že niektoré problémy nemožno riešiť straníckymi bojmi, ideológiou voľného trhu a pekne znejúcimi vyhláseniami, ale ráznym konaním podľa odporúčaní odborníkov. A tí už dosť dlho bijú na poplach. Ako zodpovední zvolení zástupcovia občanov a občianok Slovenskej republiky by ste mali takéto pálčivé problémy riešiť bez vyzvania. Boli ste však k tomu vyzvaní vyše 127-tisíc ľuďmi a teraz vás aj my zástupcovia a zástupkyne organizácií, ktoré sa venujú ochrane klímy, vyzývame, aby ste prijali uznesenie, v ktorom bude vyhlásený stav klimatickej núdze. Je tu ešte pár slov, ale myslím, že to, čo tu je, azda ju vlastne vyrieši ten pozmeňujúci návrh poslankyne Marcinkovej. Ďakujem za pozornosť.